中秋對月有懷
作者：徐鹿卿
朝代：宋

paragraphs: 前年今日文闈裏，鏖戰紛紛酣萬蟻。
去年歸去浙江頭，塵滿征衫未曾洗。
今年又對梅花嶺，日味虀鹽翻故紙。
乾坤一季兩中秋，兄弟三人各千里。
伯兄恍作期年別，夏口武昌幾山水。
季弟秋初辭母去，去日不堪重倒指。
孔懷一念我既然，伯季念吾亦如此。
天涯海角渺相望，蓬轉萍浮無定止。
古言秋月只愁人，人自關心何預此。
陰晴圓缺歲復歲，離合悲歡固其理。
何時當有二頃田，歸卧雲山漱清泚。
烹茶煨栗對秋輝，老穉團欒相爾汝。
此心烱烱明月知，一醉狂吟聊復爾。
詩成鄉夢透泉溪，人物山川亦良是。
殷勤多謝桂花風，忽遣清香喚人起。